Regolament ġdid tal-UE biex joħloq kontrolli aktar rigorużi fuq is-setturi tal-karozzi, b'rekwiżiti aktar stretti għat-testijiet tal-emissjonijiet u multi kbar għall-kumpaniji li jqarrqu. Fid-19 ta' April, il-Membri tal-PE vvutaw favur regoli li jsaħħu l-proċeduri għall-approvazzjoni tat-tip ta' vetturi bil-mutur u li jippermettu lill-Kummissjoni Ewropea tivverifika l-ħidma tal-pajjiżi tal-UE f'dan ir-rigward u timponi sanzjonijiet fuq il-manifatturi li jiksru r-regoli. Ir-Regolament huwa aġġornament tad- direttiva eżistenti mill-2007 , bil-għan li t-testijiet u l-approvazzjoni ta' karozzi ġodda jsiru aktar trasparenti. Kif jiġu ttestjati l-karozzi Kull vettura ġdida jrid ikollha ċertifikat tal-konformità għal tip approvat qabel ma tkun tista' tinbiegħ fl-UE. Din hija r-raġuni għaliex tipi ġodda ta' vetturi jiġu ttestjati mill-awtoritajiet nazzjonali fuq madwar 70 kriterju differenti, li jvarjaw mis-sikurezza sal-emissjonijiet. X'se jinbidel bir-regoli l-ġodda Ir-regoli l-ġodda ser itejbu t-trasparenza tal-proċeduri, u se jagħmluha aktar faċli biex jiġu mmonitorjati, kif ukoll jimponu penali jekk ma jkunux qed jiġu segwiti b'mod korrett. Pereżempju, biex jiġi żgurat li ċ-ċentri tal-ittestjar ikunu indipendenti, il-pajjiżi tal-UE ser jiġbru ħlasijiet mingħand il-manifatturi tal-ittestjar sabiex dawn ma jkunux f'kuntatt maċ-ċentri. L-awtoritajiet nazzjonali tas-suq se jkollhom ukoll iwettqu kontrolli fuq il-post fuq karozzi li diġà jinsabu fiċ-ċirkolazzjoni biex jiżguraw li l-vetturi tabilħaqq jissodisfaw l-istandards iddikjarati u ttestjati. Barra minn hekk, il-Kummissjoni Ewropea ser ikollha s-setgħa li timponi multi sa EUR 30 000 għal kull vettura fuq il-manifatturi li jiksru r-regoli. , il-Membru tal-ECR mir-Renju Unit fi ħdan il-PE, li huwa responsabbli għal dan l-abbozz ta' liġi fil-Parlament, qal li: "Din il-proposta għandha tagħti lill-konsumaturi l-fiduċja li l-karozzi li huma jixtru jkunu eżattament dak li jgħidu li huma." Ir-rwol tal-Parlament Fin-negozjati mal-Kunsill, li wkoll huwa meħtieġ li japprova r-regoli l-ġodda, il-Parlament irnexxielu jiżgura li jkun hemm kontrolli stretti fuq l-emissjonijiet. Wieħed minn kull ħamsa tat-testijiet kollha fuq il-karozzi reġistrati ġodda jrid ikun marbut mal-emissjonijiet tal-vetturi. Fin-negozjati tiegħu l-Parlament talab b'suċċess li jkun hemm kontrolli bir-reqqa fuq is-suq, u li vettura minn kull 40 000 immanifatturati s-sena l-oħra tiġi ttestjata. Barra minn hekk, jeħtieġ li l-Kummissjoni tkun f'pożizzjoni li tevalwa l-miżuri adottati u implimentati mill-pajjiżi tal-UE. L-iskandlu tal-emissjonijiet Ir-Regolament il-ġdid huwa bi tweġiba għall-iskandli tal-emissjoni tal-2015, meta ġie żvelat li manifatturi tal-karozzi bħall-Volkswagen kienu qegħdin ibagħbsu t-test tal-emissjonijiet. L-iskandlu wassal sabiex il-Parlament waqqaf kumitat speċjali ta' inkjesta biex jinvestiga dak li kien ġara u dwar kif jista' jiġi evitat li jerġa' jiġri fil-futur. Ara r- rapport finali bir-rakkomandazzjonijiet Aqra aktar dwar l-iskandlu tal-emissjonijiet u dwar ir-reazzjoni tal-Parlament. L-industrija tal-karozzi fl-UE L-industrija tal-karozzi hija settur importanti tal-ekonomija Ewropea, tipprovdi 2,5 miljun impjieg u tirrappreżenta 6,4 % tal-prodott domestiku gross tal-UE. Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF